**ÚRAD PODPREDSEDU VLÁDY SLOVENSKEJ REPUBLIKY**

**PRE INVESTÍCIE A INFORMATIZÁCIU**

**Metodický pokyn**

**Úradu podpredsedu vlády Slovenskej republiky pre investície a informatizáciu na usmernenie rozpočtovania IT nákupu v rámci medzirezortného programu**

**0EK Informačné technológie financované zo štátneho rozpočtu**

**Čl. 1**

**Úvod**

1. V zmysle zákona č. 575/2001 Z. z. o organizácii činnosti vlády a organizácii ústrednej štátnej správy, § 34a, odsek 3 Úrad podpredsedu vlády Slovenskej republiky pre investície a informatizáciu SR (ďalej len „ÚPPVII“) v oblasti informatizácie spoločnosti zabezpečuje centrálne riadenie informatizácie spoločnosti a tvorbu politiky jednotného digitálneho trhu, rozhodovanie o využívaní finančných zdrojov vo verejnej správe pre informačné technológie, centrálnu architektúru integrovaného informačného systému verejnej správy a koordináciu plnenia úloh v oblasti informatizácie spoločnosti.
2. Tento metodický pokyn (ďalej len „pokyn“) je súčasťou koordinácie nákupu IT v štáte v gescií Úradu podpredsedu vlády pre investície a informatizáciu za účelom zavedenia systematického rozhodovania o využívaní finančných zdrojov vo verejnej správe pre nákup informačných technológií.
3. ÚPPVII ako gestor medzirezortného programu 0EK – Informačné technológie financované zo štátneho rozpočtu (ďalej len „medzirezortný program“) v zmysle zákona č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 171/2016 Z. z. a v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov týmto metodickým pokynom upravuje postup správcov kapitol štátneho rozpočtu (ďalej len „správcov kapitol“), rozpočtových organizácií a príspevkových organizácií v zriaďovateľskej pôsobnosti správcu kapitoly (ďalej len „organizácie“) pri rozpočtovaní a realizácii nákupov informačných technológií (ďalej len „IT nákup“).
4. Tento pokyn vychádza z postupov uvedených v Metodickom pokyne Ministerstva financií Slovenskej republiky na usmernenie programového rozpočtovania č. 5238/2004-42 v znení Dodatku č. 1 a Dodatku č. 2 (ďalej len „Metodický pokyn“).
5. Povinnosť dodržiavať tento pokyn vychádza zo zákona 575/2001 Z. z. o organizácii činnosti vlády a organizácii ústrednej štátnej správy, § 34a, odsek 2 a vzťahuje sa na všetky subjekty kapitol štátneho rozpočtu a v rámci kapitoly Všeobecná pokladničná správa (ďalej len „VPS“) na programovo alokované výdavky organizácie Úrad na ochranu osobných údajov Slovenskej republiky a Kancelária verejného ochrancu práv.

**Čl. 2**

**Vymedzenie pojmov**

1. **Medzirezortný program** je program s nadrezortným zámerom a charakterom týkajúci sa IT nákupu, na ktorého plnení sa zúčastňujú správcovia kapitol a organizácie v ich pôsobnosti.
2. **Gestor** medzirezortného programu je ÚPPVII, ktorý je spoluzodpovedný za plnenie všetkých cieľov medzirezortného programu a zodpovedný za jeho priebežné celkové monitorovanie a hodnotenie,
3. **Účastník** medzirezortného programu je každý správca kapitoly, ktorý sa podieľa podprogramom na plnení medzirezortného programu,
4. **Informačná technológia** je prostriedok alebo postup, ktorý slúži na spracúvanie údajov alebo informácií v elektronickej podobe, najmä informačný systém, infraštruktúra, informačná činnosť a elektronické služby.
5. **IT nákup** je nákup tovarov alebo služieb obstarávaných dodávateľským spôsobom, ktoré je možné priamo priradiť k obstaraniu a prevádzke informačných technológií a pre účel tohto pokynu obsahuje dve skupiny: IT výdavky a IT projekt.
6. **Kumulovaný IT nákup** je opakovaný nákuptovarov alebo služieb obstarávaných dodávateľským spôsobom, ktoré je možné priamo priradiť k obstaraniu a prevádzke informačných technológií rovnakého predmetu nákupu v tom istom kalendárnom roku.
7. **IT výdavky** sú bežné a kapitálové výdavky štátneho rozpočtu vynaložené na nákup informačných technológií najmä na hardware, licencie, úhradu výdavkov spojených s prevádzkou systémov a zmien systémov v rozsahu takých úprav systémov, ktoré nevyvolajú zmeny informácií v metainformačnom systéme verejnej správy a zatrieďujú sa pre účel tohto pokynu do skupiny:
   1. **Obligatórne IT výdavky** sú vynaložené ako povinné finančné plnenie nevyhnutne vyplývajúce z uzatvorených zmlúv ako pravidelná, alebo jednorazová odplata za poskytnuté tovary a služby, najmä na úhradu výdavkov spojených s prevádzkou systémov, ktoré nevyvolajú zmeny informácií v metainformačnom systéme verejnej správy.
   2. **Fakultatívne IT výdavky** vznikajú najmä ako nepovinný nákup tovarov aslužieb obstarávaných dodávateľským spôsobom, alebo jednorazové finančné plnenie z uzatvorených zmlúv. V rámci tejto skupiny sú obsiahnuté aj IT výdavky na rozšírenie informačného systému o nový modul, alebo novú službu, migrácie do vládneho cloudu a vrátane ostatných zmien, ktoré nevyvolajú zmeny informácií v metainformačnom systéme verejnej správy, maximálne však do výšky určenej pre IT projekt.
8. **IT projekty a nadlimitné zmeny** sú bežné a kapitálové výdavky štátneho rozpočtu vynaložené na nákup informačných technológií, ktoré vyvolajú zmeny informáciív metainformačnom systéme verejnej správy alebo nevyvolávajú zmeny a presahujú 20 % pravidelných ročných úhrad dohodnutých v servisnej zmluve na predmetné informačné systémy resp. sumu 1 000 000 EUR. Patrí sem nákup tovarov a služieb ako finančné plnenie z uzatvorených zmlúv, alebo obstarávaný dodávateľským spôsobom na nákup nového informačného systému, rozšírenie informačného systému o nový modul, alebo novú službu, migrácie do vládneho cloudu, vrátane ostatných zmien.

**Čl. 3**

**Zostavenie rozpočtu**

1. Medzirezortný program je vytvorený pre potreby centrálneho rozpočtovania a sledovania IT výdavkov.
2. Každý správca kapitoly má za účelom osobitného sledovania IT výdavkov vytvorený podprogram medzirezortného programu (ďalej len „podprogram“), ktorého je správca kapitoly účastníkom.
3. Správca kapitoly má pod svojím podprogramom vytvorené prvky a projekty (ďalej len „prvky“) v rozsahu:

* prvok 01 – Systémy vnútornej správy
* prvok 02 – Špecializované systémy
* prvok 03 – Podporná infraštruktúra
* prvok 04 až ... – špecializované prvky - „Názvy špecializovaných agendových systémov (rezortného a nadrezortného charakteru)“.

1. V organizácii kapitoly VPS sa vytvoria dva všeobecné prvky s názvami: „Informačné technológie financované zo štátneho rozpočtu – Kancelária verejného ochrancu práv“ a „Informačné technológie financované zo štátneho rozpočtu – Úrad na ochranu osobných údajov SR“.
2. Prvok 01 – Systémy vnútornej správy - prvý prvok predstavuje výdavky na všeobecné systémy, ktoré používa správca kapitoly alebo organizácia na zabezpečenie prevádzky (tzv. BackOffice systémy), ktorých výdavky na prevádzku a údržbu jednotlivého informačného systému nepresahujú kumulatívne sumu 100 000 EUR za kalendárny rok, najmä:

* Účtovníctvo,
* Evidencia a správa majetku,
* Systém HR (personalistika, mzdy, dochádzka, vzdelávanie),
* Workflow (evidencia a obeh dokumentov, registratúra, verejné obstarávanie, obeh faktúr, objednávky),
* Interný Helpdesk a i.

Prvok 02 – Špecializované agendové systémy - druhý prvok predstavuje sumár za špecializované systémy, ktoré správca kapitoly, alebo organizácia využíva na zabezpečenie svojich kompetencií a ktoré nie sú uvádzané samostatne v rámci ďalších prvkov podprogramu, ktorých výdavky na prevádzku a údržbu jednotlivého informačného systému nepresahujú kumulatívne sumu 100 000 EUR za kalendárny rok., najmä:

Prvok 03 – Podporná infraštruktúra - tretí prvok predstavuje výdavky na všeobecnú infraštruktúru potrebnú pre podporu zamestnancov, ako sú komunikačné linky v budovách, pripojenie na internet, stolové počítače a notebook-y, počítačové príslušenstvo, najmä:

* HW vybavenie konkrétneho pracovníka (sieťové tlačiarne, sieťové servery),
* Komunikačné linky,
* LAN, WAN aktívne a pasívne prvky,
* Operačné systémy na koncových bodoch,
* Virtualizačné platformy,
* Integračné platformy a i.

Prvok 04 až ... – špecializované prvky - „Názvy špecializovaných agendových systémov (rezortného a nadrezortného charakteru)“. Jednotlivé špecializované prvky (prvok 04 až ...) medzirezortného programu zodpovedajú rozpočtovaným výdavkom na konkrétne informačné systémy verejnej správy, ktorých výdavky na prevádzku a údržbu jednotlivého informačného systému presahujú kumulatívne sumu 100 000 EUR za kalendárny rok.

1. Správcovia kapitol a organizácie sú účastníkmi vytvorených prvkov medzirezortného programu.
2. Správcovia kapitol sú povinní mať vypracované zámery, ciele a merateľné ukazovatele svojich  podprogramov a vytvorených prvkov.
3. Správcovia kapitol na uvedených prvkoch rozpočtujú IT nákup, najmä v rozsahu uvedenom v prílohe tohto pokynu.
4. Správcovia kapitol na uvedených prvkoch rozpočtujú prostriedky na IT nákup financované z prostriedkov štátneho rozpočtu. Prostriedky na IT nákup financované z prostriedkov štátneho rozpočtu rozpočtované na doteraz existujúcich medzirezortných programoch a ich podprogramoch nie sú sledované na týchto programoch a stávajú sa súčasťou medzirezortného programu. Pravidlo sa nevzťahuje na finančné prostriedky rozpočtované v zmysle Zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov na projekty financované z Európskych štrukturálnych a investičných fondov a finančné prostriedky rozpočtované na spolufinancovanie projektov
5. Príprava rozpočtu z hľadiska IT nákupu na nasledujúci rok začína spoluprácou ÚPPVII a Ministerstvom financií SR na základe zverejnenej Príručky na zostavenie návrhu rozpočtu verejnej správy na daný rozpočtový rok. Povinnosťou správcov kapitol je vypracovať rozpis rozpočtu v štruktúre podľa prvkov obsiahnutých v medzirezortnom podprograme v zmysle definícií tohto pokynu (IT nákup: IT projekt a IT výdavky: obligatórne, fakultatívne) na podprogramy a časti medzirezortného programu.
6. Stanovisko gestora k rozpisu rozpočtu účastníkov medzirezortného programu je podkladom pre rokovania Ministerstva financií SR s účastníkmi za prítomnosti gestora.

**Čl. 4**

**Postup pri zmenách záväzných ukazovateľov správcov kapitol**

1. Výdavky na podprogramy a časti medzirezortného programu sú záväznými ukazovateľmi na základe ich schválenia zákonom o štátnom rozpočte na príslušný rozpočtový rok. Na zmeny týchto záväzných ukazovateľov sa vzťahujú ustanovenia § 15 až § 17 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov..
2. Rozpočtové opatrenia (povolené prekročenie limitu, viazanie rozpočtových prostriedkov) v prospech podprogramu je možné vykonať iba so stanoviskom gestora, ktorému predchádza žiadosť o stanovisko, respektíve oznámenie účastníka medzirezortného programu. Žiadosť o stanovisko, respektíve oznámenie musí byť prepojené s metainformačným systémom minimálne na úrovni kódov informačných systémov verejnej správy a koncových služieb s výnimkou IT nákupu IT podpornej infraštruktúry vedených na prvku 03 v zmysle tohto pokynu. V opačnom prípade nie je možné takýto výdavok predložiť. Žiadosť o stanovisko gestora, respektíve oznámenie účastníka medzirezortného programu sa predkladá podľa nasledovných pravidiel:
   1. na vedomie 10 pracovných dní pred požiadaním o rozpočtové opatrenie Ministerstva financií SR podľa príslušného formulára, ak správca kapitoly požaduje rozpočtové prostriedky na obligatórne IT výdavky. Gestor si vyhradzuje právo uplatniť postup upravený v bode c) do 10 pracovných dní.
   2. na vedomie 10 pracovných dní pred požiadaním o rozpočtové opatrenie Ministerstvo financií SR, z ktorého vyplýva finančné plnenie podľa príslušného formulára, ak správca kapitoly požaduje rozpočtové prostriedky v rámci viacerých rozpočtových opatrení upravujúcich kumulovaný IT nákup do 200 000 EUR za kalendárny rok na fakultatívne IT výdavky. Gestor  si vyhradzuje právo uplatniť postup upravený v bode c) do 10 pracovných dní.
   3. žiadosť o stanovisko gestora s odôvodnením podľa príslušného formulára[[1]](#footnote-1), ak správca kapitoly požaduje rozpočtové prostriedky v rámci jedného, alebo viacerých rozpočtových opatrení týkajúcich sa kumulovaného IT nákupu nad 200 000 EUR za kalendárny rok na fakultatívne IT výdavky, alebo IT projekty a nadlimitné zmeny.
   4. ak suma rozpočtových prostriedkov požadovaných správcom kapitoly v rámci viacerých rozpočtových opatrení upravujúcich kumulovaný IT nákup za kalendárny rok presahujúci 5 000 000 EUR na IT projekt a nadlimitné zmeny, rozpočtové opatrenia týkajúce sa podprogramov (povolené prekročenie limitu, viazanie rozpočtových prostriedkov) je možné vykonať iba so stanoviskom gestora, ktorému predchádza žiadosť účastníka medzirezortného programu s odôvodnením podľa príslušnej metodiky[[2]](#footnote-2).
3. Proces posúdenia žiadosti o stanovisko gestora začína odo dňa predloženia kompletných a správnych informácií v žiadosti správcom kapitoly vrátane príloh v zmysle čl. 4, odseku 2 a 3. Stanovisko gestora je účastníkovi vydaný v lehote do 20 pracovných dní od začatia procesu posúdenia žiadosti. Gestor môže v oprávnených prípadoch lehotu predĺžiť, pričom je povinný o tejto skutočnosti informovať účastníka. V prípade, ak gestor nevydá stanovisko do uvedenej lehoty, respektíve nezašle účastníkovi informáciu o predĺžení lehoty, žiadosť je automaticky zamietnutá.
4. Rozpočtové opatrenie v zmysle článku 4 bod 2 tohto pokynu je schvaľované Ministerstvom financií SR na základe žiadosti správcu kapitoly (účastníka) o rozpočtové opatrenie, ku ktorému je priložené súhlasné stanovisko gestora, respektíve oznámenie účastníka medzirezortného programu.
5. O stanovisko gestora môže správca kapitoly požiadať spravidla v rámci bežného rozpočtového roka v termíne do 30. novembra bežného rozpočtového roka.
6. Vyjadrenie gestora sa týka vecného obsahu žiadosti a výšky objemu požadovaných finančných prostriedkov.
7. V prípade rozpočtových opatrení týkajúcich sa korekcií a delimitácií sa vyžaduje len oznámenie účastníka medzirezortného programu. V týchto prípadoch účastník medzirezortného programu zasiela uvedené rozpočtové opatrenie gestorovi na vedomie.
8. Rozpočtové opatrenia týkajúce sa podprogramov (viazanie rozpočtových prostriedkov) z medzirezortného programu v prospech iných programov zasiela účastník medzirezortného programu gestorovi na vedomie podľa príslušného formulára.
9. Stanovisko gestora sa vyžaduje v prípade rozpočtových opatrení týkajúcich sa uvoľnenia výdavkov z minulých rokov viazaných v zmysle § 8 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
10. Presuny rozpočtových prostriedkov medzi podriadenými organizáciami správcu kapitoly v rámci podprogramu sú v kompetencii správcu kapitoly. Správca kapitoly môže vo svojej kompetencii zaviazať prostriedky na organizáciách, a zároveň na iných organizáciách navýšiť prostriedky v rámci podprogramu. Presuny rozpočtových prostriedkov v rámci organizácií správcu kapitoly medzi prvkami podprogramu sú v kompetencii správcu kapitoly. Správca kapitoly vo svojej kompetencii vykonáva rozpočtové opatrenia vo výdavkoch medzi prvkami v rámci programu tak, aby boli dodržané záväzné ukazovatele programu.

**Čl. 5**

**Realizácia výdavkov**

1. Pri realizácii výdavkov v rámci medzirezortného programu a pri realizácii zmien v štruktúre podprogramov a prvkov sa správca kapitoly riadi postupmi uvedenými v Metodickom pokyne.

**Čl. 6**

**Monitorovanie a hodnotenie cieľov**

1. Monitorovanie a hodnotenie cieľov programu, podprogramu, prvku sa riadi postupmi uvedenými v Metodickom pokyne.

**Čl. 7**

**Legislatívne procesy**

1. IT nákup, ktorý súvisí so zmenou právnych noriem schvaľovaných vládou SR s uvedením doložky vplyvov – vyjadrený vplyv na informatizáciu, ako aj vplyv na rozpočet verejnej správy v zmysle Jednotnej metodiky na posudzovanie vybraných vplyvov účastník zasiela gestorovi oznámenie v zmysle článku 4, odsek 2, písmeno a).
2. Tento postup účastník uplatňuje len v takom prípade, ak zmena záväzných ukazovateľov verejnej správy je rovnaká alebo nižšia ako je vyjadrenie doložky vplyvov na rozpočet verejnej správy.

**Čl. 8**

**Záverečné ustanovenia**

1. Gestor je oprávnený si vyžiadať prehľad IT výdavkov, IT projektov a nadlimitných zmien v zmysle definícií tohto pokynu na podprogramy a časti medzirezortného programu, ktoré sú záväznými ukazovateľmi na základe ich schválenia zákonom o štátnom rozpočte na rozpočtový rok v štruktúre podľa prvkov obsiahnutých v medzirezortnom podprograme, vrátane výdavkov na riadenie IT (stratégia, návrh služieb, prechod služieb, prevádzka služieb, zlepšovanie služieb)[[3]](#footnote-3) v lehote do 30 kalendárnych dní od dňa ich vyžiadania. Po posúdení predložených informácií je účastníkovi vydané stanovisko gestora.
2. Súčasťou tohto pokynu je Príloha - Zoznam položiek a podpoložiek ekonomickej klasifikácie rozpočtovej klasifikácie.
3. Tento pokyn nadobúda účinnosť dňom xx. januára 2018.

..................................................................

**Mgr. Patrik Krauspe**

vedúci úradu

Úradu podpredsedu vlády Slovenskej republiky pre investície a informatizáciu

**Príloha č. 1**

**Zoznam položiek a podpoložiek ekonomickej klasifikácie rozpočtovej klasifikácie**

|  |  |  |
| --- | --- | --- |
| **Položka a názov** | **Podpoložka** | **Názov** |
| **632** **Energia, voda a komunikácie** | 632004 | Komunikačná infraštruktúra |
| 632005 | Telekomunikačné služby |
| **633** **Materiál** | 633002 | Výpočtová technika |
| 633003 | Telekomunikačná technika |
| 633013 | Softvér |
| 633018 | Licencie |
| 633019 | Komunikačná infraštruktúra |
| **635** **Rutinná a štandardná údržba** | 635002 | Výpočtovej techniky |
| 635003 | Telekomunikačnej techniky |
| 635009 | Softvéru |
| 635010 | Komunikačnej infraštruktúry |
| **636 Nájomné za nájom** | 636006 | Výpočtovej techniky |
| 636007 | Softvéru |
| 636008 | Komunikačnej infraštruktúry |
| **637 Služby** | 637040 | Služby v oblasti informačno-komunikačných technológií |
| **711 Nákup pozemkov a nehmotných aktív** | 711003 | Softvéru |
| 711004 | Licencií |
| **713 Nákup strojov, prístrojov, zariadení, techniky a náradia** | 713002 | Výpočtovej techniky |
| 713003 | Telekomunikačnej techniky |
| 713006 | Komunikačná infraštruktúra |
| **718 Rekonštrukcia a modernizácia** | 718002 | Výpočtovej techniky |
| 718003 | Telekomunikačnej techniky |
| 718006 | Softvéru |
| 718007 | Komunikačnej infraštruktúry |

**Príloha č. 2:**

**Rozdelenie štruktúry nákupu IT**

1. <https://wiki.finance.gov.sk/spacedirectory/view.action> [↑](#footnote-ref-1)
2. <https://metais.finance.gov.sk/help>: Metodika pre spracovanie štúdie uskutočniteľnosti, [↑](#footnote-ref-2)
3. V zmysle ITIL Lifecycle [↑](#footnote-ref-3)